b'\n_START_ARTICLE_\n\xc5\xbdirje (otok)\n_START_SECTION_\nGeografija\n_START_PARAGRAPH_\nPovr\xc5\xa1ina otoka, ki je dolg 12 km, meri 15,07 km\xc2\xb2, njegova obala meri 41,758 km, najvi\xc5\xa1ji vrh Kapi\xc4\x87 je visok 131 mnm. \xc5\xbdirje le\xc5\xbei v zunanjem obro\xc4\x8du otokov \xc5\xa1ibeni\xc5\xa1kega arhipelaga , okoli 22 km jugozahodno od \xc5\xa0ibenika, na kri\xc5\xbei\xc5\xa1\xc4\x8du pomorskih poti, ki vodijo iz \xc5\xa0ibenika proti Kornatom. Otok z 29 zalivi obdaja 17 oto\xc4\x8dkov. Na njem stalno \xc5\xbeivijo 103 prebivalci (popis 2011)._NEWLINE_\xc5\xbdirje ima dosti blage zime in topla ter suha poletja. Otok je izpostavljen severnim in ju\xc5\xbenim vetrovom. Letno pade okoli 760 mm padavin._NEWLINE_Vzdol\xc5\xbe otoka, ki je v glavnem ves pokrit z makijo potekata dva niza apnen\xc4\x8dastega gri\xc4\x8devja, med katerima se vije plodno polje. V srednjem delu polja pri kraju imenovanm Gradine je 35 m globoka jama v kateri se preko vsega leta nahaja voda, primerna za napajanje \xc5\xbeivine._NEWLINE_Edino naselje na otoku \xc5\xbdirje le\xc5\xbei nekoliko stran od obale nad zalivom , je s cesto povezano z istoimenskim zaselkom v zalivu Muna. Prebivalci se ukvarjajo predvsem z vzgojo vinske trte in oljk, ter ribi\xc5\xa1tvom._NEWLINE_Iz pomorske katre je razvidno, da na otoku stojita dva svetilnika. Prvi  stoji na koncu valobrana v zalivu Muna in oddaja svetlobni signal: Z Bl 3s. Drugi svetilnik pa stoji na rtu Muna, pred vstopom v zaliv Muna, in oddaja svetlobni signal: B Bl(2) 10 s. Nazivni domet svetilnika je 10 milj._NEWLINE_Ve\xc4\x8dji oto\xc4\x8dki v okolici \xc5\xbdirja so na vzhodni strani Ma\xc5\xbeirina, Hrbo\xc5\xa1njak in Gusteranski, na ju\xc5\xbeni strani Bakul, \xc5\xa0krivodain \xc5\xa0krtvadica ter na severni strani Koroma\xc5\xa1na in Mikavica. Plitvine na zahodni strani \xc5\xbdirja obdajajo otok z nizom oto\xc4\x8dkov in grebenov so bogate z ribami.'